Petrol oor vrou uitgegooi tydens roofpogingGeorge William Cameron. (Foto: SAPD) ŉ 69-jarige vrou is glo tydens ŉ sake-afspraak gedreig voor daar petrol oor haar uitgegooi is. Die polisie is intussen op soek na George William Cameron (47) in verband met die voorval wat op 5 Mei by die Knysna Waterfront plaasgevind het. Volgens sers. Chris Spies, polisiewoordvoerder, het ŉ man in die slagoffer se motor geklim met haar aankoms by die Waterfront. Hy het haar glo gedreig voor hy petrol oor haar uitgegooi en haar probeer beroof het. Die vrou kon daarin slaag om te vlug en hulp te soek. Die verdagte het te voet gevlug. Die saak is by die polisie aangemeld, maar ŉ soektog na die verdagte het nog niks opgelewer nie. Die landdroshof in Knysna het Maandag ŉ lasbrief vir Cameron se inhegtenisneming uitgereik. Enigiemand met inligting oor waar Cameron hom bevind, word versoek om die ondersoekbeampte, kapt. Claudette van Zyl, by 044 302 6652 of Stop Misdaad by 08600 10111 te bel. George William Cameron. (Foto: SAPD)